Jaakko Pajula

Jaakko Ilmari Pajula (9. elokuuta 1928 Helsinki – 24. tammikuuta 2012) oli Kansaneläkelaitoksen (Kela) pääjohtaja. Hän tuli Kelan palvelukseen lakimieheksi 1955 ja yleni urallaan lopulta pääjohtajaksi, jota tehtävää hän hoiti 1971–1993. Vuonna 1963 säädettyä ja syyskuussa 1964 voimaan tullutta sairausvakuutuslakia (364/4.7.1963) pidetään yleisesti Pajulan kirjoittamana.

Pajula kirjoitti ylioppilaaksi Turun Lyseosta 1948 ja valmistui lainopin kandidaatiksi Helsingin yliopistossa 1953. Vuonna 1955 hänestä tuli Kelan eläkeasiainosaston ylimääräinen sihteeri. Suoritettuaan asevelvollisuuden ja auskultoituaan Valkealan tuomiokunnassa varatuomarin arvoa varten Pajula oli jonkin aikaa Maatalousministeriön asutusasiainosastossa esittelijänä. Lakitieteen lisensiaatiksi hän valmistui 1962.

Vuonna 1957 Pajula palasi Kansaneläkelaitoksen palvelukseen eläkeosastoon. Hän työskenteli muun muassa Kelan lisätyn hallituksen eläkejaoston esittelijänä ja oikeudellisesti tärkeiden kysymysten valmistelijana Kelan sihteeristössä.

Pajula oli myös Keskustapuolueesta valittuna Turun kaupunginvaltuutetuksi.

Kirjallisuutta

Lähteet

Aiheesta muualla
 Jaakko Pajulan muistokirjoitus Helsingin Sanomien Muistot-palvelussa 

Suomalaiset juristit
Valtionlaitosten johtajat
Suomen Keskustan poliitikot
Turun kaupunginvaltuutetut
Kelan pääjohtajat
Vuonna 1928 syntyneet
Vuonna 2012 kuolleet